**Mesaj shakespearian**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu mai ţin scorul zilelor cu ploaie,

Nu știu să socotesc nici pe abac,

Mă-nchid cu cărți nostalgice-n odaie,

Solfegiez pe ele şi-apoi tac

Precum cocorii așteptând o veste,

Din Colosseum poate ai să-mi scrii

Ori ai să lași un semn ce-o să-mi ateste

C-atunci când pleci mereu-ai să revii

Purtând în suflet litera de vrajă

Ce Shakespeare a cules-o într-un ev,

Dar azi iubirea noastră n-are strajă

Şi-n versuri toată vreau să o relev.

- Verona își scufundă tâmpla-n apă

Și stelele alunecă încet

Prin cerul gri, iar brațul meu sub capă

Tresare căutându-te discret.

Ce timp ciudat ascuns sub măşti hidoase,

Tu unde eşti, iubite,-n ce poem

Te-ai rătăcit sau malurile joase

Ale cetăţii sună a blestem?

Cu disperare-alerg spre locul unde

Mi-ai spus că descifrezi misteru-ntreg,

La pieptul tău în care-mi pot ascunde

Neliniştea pe care n-o-nțeleg.

Ioan Grigoraș Liliana Trif